„ Þessi bíll var nú bara ýmist á hjólunum eða hliðinni í nótt , hann fauk sitt á hvað , “ segir Sigurgeir Brynjar Kristgeirsson , betur þekktur sem Binni í Vinnslustöðinni , í samtali við mbl.is , um sendibíl sem fauk á vegg á Hlíðavegi í Vestmannaeyjum aftakaveðrinu í nótt . Sigurgeir Brynjar Kristgeirsson , Binni , framkvæmdastjóri Vinnslustöðvarinnar í Vestmannaeyjum , segir veðrið í nótt eitt það versta sem hann hefur upplifað í Eyjum . Ljósmynd / Óskar Pétur Friðriksson . „ Versta verður sem ég hef upplifað í Eyjum “ „ Svo eru gámar út um allt og tjaldið í spaði . Þetta er versta veður sem ég hef upplifað í Eyjum , “ segir hann . Veðrið var samt sem áður mjög misskipt í bænum að sögn Binna , en logn var heima hjá honum þegar Björgunarfélag Vestmannaeyja fór í sín fyrstu útköll síðdegis í gær . „ En svo bara trylltist allt skömmu síðar . Þetta voru bara hvellir , þetta var ekki stöðugur vindur . “ Björgunarfélagið hefur alls sinnt yfir 100 útköllum síðasta rúma hálfa sólarhringinn . Mikið tjón varð á hafnarsvæðinu og fauk salttjald í eigu Vinnslustöðvarinnar . „ Það fór bara til fjandans . Við undirbjuggum okkur en bjuggumst ekki við svona ofsaveðri . Við vorum búin að gera allt klárt eins og við erum vön en á hafnarsvæðinu var þetta miklu verra veður en við höfum upplifað áður , “ segir Binni . Salttjald í eigu Vinnslustöðvarinnar í Vestmannaeyjum fauk af í heilu lagi . Ljósmynd / Sigurgeir Brynjar Veðrið er að ganga niður og spár gera ráð fyrir að það lægi um hádegi .